钦定古今图书集成/明伦汇编/闺媛典/第329卷 > 齐威虞姬
## 钦定古今图书集成/明伦汇编/闺媛典/第329卷 > 齐威虞姬

按刘向《列女传》，虞姬者，名娟之，齐威王之姬也。威王
即位，九年不治，委政大臣。佞臣周破胡专权擅势，嫉
贤妒能。即墨大夫贤而日毁之，阿大夫不肖反日誉
之。虞姬谓王曰：“‘破胡谗谀之臣也，不可不退。齐有北
郭先生者，贤明有道，可置左右’。破胡闻之，乃恶虞姬
曰：‘其幼弱在于闾巷之时，尝与北郭先生通。王疑之’”，
乃闭虞姬于九层之台，而使有司即穷验问《破胡》赂
执事者，使竟其罪，执事者诬其词而上之。王视其词，
不合于意，乃召虞姬而自问焉。虞姬对曰：“妾娟之幸，
得蒙先人之遗体，生于天壤之间，去蓬庐之下，侍明
王之䜩，昵附王著，荐床蔽席，供执扫除，掌奉汤沐，至
今十馀年矣。惓惓之心，冀幸补一言，而为邪臣所挤，
湮于百重之下。不意大王乃复见与之语。妾闻玉石
坠地，泥不为污；柳下覆寒，女不为乱。积之于《素雅》，故
不见疑也。经瓜田不纳履，过李园不整冠。妾不避此
罪一也。既陷难中，有司受赂，听用邪人，卒见覆冒，不
能自明。妾闻寡妇哭城，城为之崩；亡士叹市，市为之
罢。诚信发内，感动城市，妾之冤明于白日。虽独号于
九层之内，而众人莫为毫厘，妾之罪二也。既有污名，
而加此二罪，义固不可以生，所以生者，为莫白妾之
污名也。且自古有之，伯奇放野，申生被患。孝顺至明，
反以为残。妾既当死，不复重陈。然愿戒大王，群臣为
邪，破胡最甚。王不执政，国殆危矣。”于是王大寤，出虞
姬，显之于朝市，封即墨大夫以万户。烹阿大夫与周
破胡，遂起兵收故侵地，齐国震惧。人知烹阿大夫，不
敢饰非，务尽其职，齐国大治。君子谓虞姬好善。《诗》云：
“既见君子，我心则降。”此之谓也。